《韩伯清所藏子昂双松便面》
元代·黄玠

并刀剪水一尺馀，照见亭亭两松影。玉堂学士自写真，令我悽然发深省。

耸壑昂霄五十年，健笔如锥有锋颖。苍髯磔怒知谁嗔，老节犹将见奇挺。

直干斜分水墨痕，樛枝乱结风霜顶。龙鸾已化毛骨残，雷雨欲来崖谷暝。

兔丝悬蔓待茯苓，回首馀光惜俄顷。会稽公子多苦心，收拾新诗题小景。

作者简介：元庆元定海人，字伯成，号弁山小隐。黄震曾孙。幼励志操，不随世俗，躬行力践，以圣贤自期。隐居教授，孝养双亲。晚年乐吴兴山水，卜居弁山。卒年八十。有《弁山集》、《知非稿》等。